

VLADA REPUBLIKE HRVATSKE

Zagreb, 16. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo pravosuđa, uprave i digitalne transformacije  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o raspisivanju prijevremenih izbora za gradonačelnika Grada Otoka |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

***PRIJEDLOG***

Na temelju članka 5. i članka 6. stavka 1. Zakona o lokalnim izborima („Narodne novine“, br. 144/12., 121/16., 98/19., 42/20., 144/20. i 37/21.), a u vezi s člankom 40.d stavkom 1. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.), Vlada Republike Hrvatske je na sjednici održanoj \_\_\_\_\_\_\_\_ 2024. donijela

**O D L U K U**

**O RASPISIVANJU PRIJEVREMENIH IZBORA**

**ZA GRADONAČELNIKA GRADA OTOKA**

**I.**

Raspisuju se prijevremeni izbori za gradonačelnika Grada Otoka.

**II.**

Za dan provedbe izbora određuje se nedjelja, 1. prosinca 2024. godine.

**III.**

Ova Odluka objavit će se u „Narodnim novinama“, a stupa na snagu 31. listopada 2024. godine.

KLASA:

URBROJ:

Zagreb,

PREDSJEDNIK

mr. sc. Andrej Plenković

**Obrazloženje**

Pročelnik Upravnog odjela za komunalno gospodarstvo, poljoprivredu i pravne poslove Grada Otoka, Stjepan Abramović, obavijestio je dopisom od 24. rujna 2024. godine Ministarstvo pravosuđa, uprave i digitalne transformacije da je dana 20. rujna 2024. godine gradonačelnik Grada Otoka podnio ostavku na svoju dužnost.

Dan dostave pisane ostavke gradonačelnika Grada Otoka vidljiv je iz ispisa službene e-mail adrese Grada Otoka.

U članku 40.a stavku 1. Zakona o lokalnoj područnoj (regionalnoj) samoupravi propisano je da općinskom načelniku, gradonačelniku, odnosno županu i njihovim zamjenicima mandat prestaje po sili zakona u slučajevima propisanim posebnim zakonom.

 Zakonom o lokalnim izborima u članku 93. stavku 1. točki 1. propisano je da općinskom načelniku, gradonačelniku i županu, odnosno njihovim zamjenicima mandat prestaje po sili zakona ako podnese ostavku, danom dostave pisane ostavke sukladno pravilima o dostavi propisanim Zakonom o općem upravnom postupku.

 U skladu s člankom 93. stavkom 1. točkom 1. Zakona o lokalnim izborima mandat gradonačelnika Grada Otoka je prestao danom dostave pisane ostavke Gradu Otoku 20. rujna 2024. godine.

 Sukladno članku 40.d stavku 1. Zakona o lokalnoj i područnoj (regionalnoj) samoupravi ako prije isteka mandata prestane mandat općinskom načelniku i gradonačelniku koji nemaju zamjenika, u toj jedinici lokalne samouprave raspisat će se prijevremeni izbori za općinskog načelnika, odnosno gradonačelnika. Do provedbe prijevremenih izbora dužnost općinskog načelnika, odnosno gradonačelnika obnašat će povjerenik Vlade Republike Hrvatske.

 U skladu s člankom 5. Zakona o lokalnim izborima, Vlada Republike Hrvatske raspisuje izbore za općinske načelnike, gradonačelnike i župane te njihove zamjenike.

 Temeljem članka 6. stavaka 1. i 2. Zakona o lokalnim izborima odlukom Vlade Republike Hrvatske kojom se raspisuju izbori određuje se dan njihove provedbe, a od dana raspisivanja izbora do dana održavanja izbora ne može proteći manje od 30 niti više od 60 dana.

Sukladno članku 7. stavku 3. Zakona o lokalnim izborima, prijevremeni izbori za općinskog načelnika, gradonačelnika i župana raspisuju se u slučajevima kada je to propisano zakonom koji uređuje sustav lokalne i područne (regionalne) samouprave, a održavaju se u roku od 90 dana od dana prestanka mandata općinskog načelnika, gradonačelnika, odnosno župana.

Slijedom navedenog, krajnji rok za održavanje prijevremenih izbora za gradonačelnika Grada Otoka je 18. prosinca 2024. godine (srijeda). Najbliža nedjelja koja prethodi krajnjem roku za održavanje prijevremenih izbora za gradonačelnika Grada Otoka je 15. prosinca 2024. godine.

Slijedom odredbi članka 41. Zakona o lokalnoj i područnoj (regionalnoj) samoupravi u jedinici lokalne samouprave koja ima manje od 10.000 stanovnika općinski načelnik, odnosno gradonačelnik bira se bez zamjenika.

 Prema Popisu stanovništva, kućanstava i stanova 2021. Grad Otok ima 4.899 stanovnika te stoga gradonačelnik nema zamjenika.

 Slijedom navedenog, Vlada Republike Hrvatske donijela je odluku o raspisivanju prijevremenih izbora za gradonačelnika Grada Otoka.